text: 15. Kimsa ñiqin uma raki (Capítulo 3) [Imanam ñawpa pacha runakuna tukurqan mama quc̦ha pac̦hyamuptin.] Kaypim ñataq ancha ñawpa runakunap rimakușqanman ñataq kutișun. Chay șimiri kaymi. Ñawpa pachaș kay pacha puchukayta munarqan. Chayși mama quc̦hap pac̦hyamunanta yac̦hașpaș, huk urqu llamaqa ancha allin qiwayuqpi, chay llamayuq samachiptintaq, mana mikușpaș ancha llakikuq hina karqan, "in-in" ñișpa waqașpa. Chayși chay llamayuqqa ancha piñașpa sarap quruntayninwan chuqllu mikukușqanpi chuqarqan: "Mikuy, allqu! Chika qiwapim samachiyki" ñișpa. Chayși chay llamaqa runa hina rimarimușpa ñișpa ñirqan: "Utiq, imaktam qam yuyankiman? Kananmi pichqa punc̦hawmanta quc̦ha pac̦hyamunqa. Chaymi pacha puchukanqa" ñișpa rimarirqan. Chayși chay runaqa ancha mancharișpa, "Imanam kașun? Mayman rișpam qișpișun?" ñișpa ñiptinși, "Haku Willkaqutu urquman! Chaypi qișpișun. Pichqa punc̦hawpaq mikuyniykikta apakuy!" ñișpa ñirqan. Chayși chaymantaqa chay urqu llamantapaș winaynintapaș kikin apașpa, ancha utqașpa rirqan.